เมืองไทยขายภัยน้ำท่วมรถจ่ายให้2แสน
เมืองไทยประกันภัยรับมือน้ำท่วม คลอดประกันรถตัวใหม่ จ่ายสูงสุด 2 แสนบาท
26 มิ.ย. 2555

เมืองไทยประกันภัยรับมือน้ำท่วม คลอดประกันรถตัวใหม่ จ่ายสูงสุด 2 แสนบาท
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย เปิดเผยว่า บริษัทได้เปิดตัวแบบประกันภัยรถยนต์ใหม่ที่ให้ความคุ้มครองถึงภัยที่เกิดจากน้ำท่วมแบบ “เมืองไทย 2+Max” ที่รับประกันภัยทั้งรถเก๋งและรถกระบะ ให้ความคุ้มครองที่ครอบคลุม ทั้งการชน สูญหาย ไฟไหม้ น้ำท่วม และความเสียหายทั้งคันทุกกรณีอันเกิดจากอุบัติเหตุ มีให้เลือกรับความคุ้มครองสูงสุดถึง 2 แสนบาท และ 1 แสนบาท 
นอกจากนี้ ยังมีแบบ “เมืองไทย 5+Max” ที่รับประกันภัยทั้งรถเก๋ง รถกระบะ รถตู้โดยสาร ให้ความคุ้มครองที่ครอบคลุม ทั้งการชน น้ำท่วม และความเสียหายทั้งคันทุกกรณีอันเกิดจากอุบัติเหตุ มีให้เลือกรับความคุ้มครองสูงสุดถึง 1.7 แสนบาท และ 1.2 แสนบาท 
“แบบประกันใหม่ที่เปิดตัวครั้งนี้ ถือว่าเป็นเจ้าเดียวและเจ้าแรกที่ให้ความคุ้มครองพิเศษ กรณีรถน้ำท่วมและรถเสียหายทั้งคันในทุกกรณี ซึ่งตั้งแต่เกิดเหตุการณ์น้ำท่วมใหญ่ที่ผ่านมา ทำให้เกิดความเสียหายในวงกว้างแก่บุคคลทั่วไปและลูกค้า บริษัทจึงต้องออกผลิตภัณฑ์ใหม่ขึ้นมา เพื่อสนองตอบกับความต้องการของลูกค้าผู้เอาประกันภัยบริษัทจึงพยายามระดมความคิดเพื่อสร้างสรรค์ผลิตภัณฑ์ใหม่ๆ ที่คำนึงถึงสถานการณ์ดังกล่าวและเตรียมพร้อมรองรับเพื่อตอบสนองความต้องการของลูกค้าอย่างแท้จริง
” นางนวลพรรณ กล่าว